En norsk statsborger i 30-åra er drept i en skyteulykke i Gulf Breeze i Florida i USA, skriver amerikanske lokalmedier.

Rich Aloy, presseoffiser hos sheriffen i Santa Rosa, bekrefter hendelsen overfor Dagbladet.

- Det er en forferdelig tragedie, sier Aloy til Dagbladet.

Han forteller at den avdødes norske familie er informert om tragedien.

-Jeg har aldri hørt om noe liknende.

Ville overraske svigerfaren

- TRAGEDIE: Rich Aloy ved politiet i Santa Rosa County betegner hendelsen som en tragisk ulykke. Vis mer

Hendelsen skjedde ifølge Pensacola News Journal tirsdag, like før midnatt amerikansk tid, og beskrives som en tragisk ulykke forårsaket av en misforståelse.

Aloy viser til en pressekonferanse politiet holdt torsdag, som er gjengitt i flere lokale medier, for en beskrivelse av hendelsesforløpet.

Der fortalte sheriff Bob Johnson i Santa Rosa County at hendelsen skjedde da nordmannen skal ha flydd fra Norge til USA for å overraske sin svigerfar på sistnevntes bursdag.

Vel framme ved svigerfarens hus, skal nordmannen ha banket på bakdøra, for så å hoppe fram fra buskene for å overraske ham idet døra gikk opp.

Drept momentant

Svigerfaren - som tidligere den kvelden hadde hatt en konfrontasjon med et annet familiemedlem - var imidlertid bevæpnet da han åpnet døra.

I sekundene om fulgte, skal svigerfaren - en mann i sekstiårene - ha skutt og drept svigersønnen med en semiautomatisk rifle.

Nordmannen ble ifølge Johnson truffet i hjertet, og døde momentant, skriver Pensacola News Journal.

Svigerfaren vil ikke bli straffeforfulgt etter hendelsen, opplyser assisterende statsadvokat Amber Rowland, ifølge avisa.

- Han hadde nettopp hatt en konfrontasjon i forkant av huset sitt. Noen timer senere, slår noen på bakdøra på hans inngjerdede bakgård. Så hopper noen ut av buskene. Du kan ikke egentlig bebreide ham, sier den lokale sheriffen, ifølge avisa.

- Selvforsvar

Aloy i Santa Rosa-politiet bekrefter overfor Dagbladet at nordmannens svigerfar ikke vil bli straffeforfulgt.

- Det er bestemt av statsadvokatens kontor at han ikke vil bli tiltalt, sier Aloy.

-Hva er hovedgrunnen til det?

- Det oppfyller ikke kriteriene for det under Floridas lover.

-Hadde han grunn til å tro at han handlet i selvforsvar, er det årsaken?

- Korrekt, sier Rich Aloy til Dagbladet.

Aloy kjenner ikke til om den norske familien har ankommet, eller er på vei til USA.

Han sier dette når Dagbladet spør om tilstanden til svigerfaren, som skjøt:



-Jeg har ikke snakket med ham, men jeg er sikker på at han er veldig traumatisert av denne tragiske hendelsen.

Dagbladet har vært i kontakt med Utenriksdepartementet, som bekrefter at de har hørt om dødsfallet.

- Utenriksdepartementet er kjent med at en norsk borger skal har avgått ved døden i USA. Vi kan ikke kommentere ytterligere detaljer i oppfølgingen av en pågående konsulærsak, skriver pressevakt Ingrid Kvammen Ekker i en epost til Dagbladet.

Dagbladet oppdaterer saken.